

## Dr. Fabók Julianna és Pető Sándor megemlékezése Bettiről

2018. október 31-én eltemettük Kovács Beátát szülőfalujában, Egercsehiben. 46 éves volt. Egercsehi környezete, a Bükk északi része gyönyörű vidék, nem csoda, ha Bea megszállott túrázó lett. "A csúcsokat nemcsak megmászni kell, meg kell tanulni körülnézni, ha felértél." – ez volt legfőbb hitvallása. A túrázáson kívül érdeklődött a futás és a tájékozódási sportok iránt is valamint az ország múzeumait, műemlékeit is szép számmal látogatta.

2003 óta tagja volt a Vasas SC Természetbarát Szakosztályának, 2005 óta a Pécsi Ifjúsági Természetjáró Egyesületnek. Tagja volt továbbá a Veszprémi Bridzs és Tájékozódási SE-nek és a Tájak-Korok-Múzeumok Egyesületnek is.

A teljesítménytúrázásban elért eredményeivel nagy dicsőséget szerzett Szakosztályunknak. 2009-ben, 2010-ben és 2011-ben is ő nyerte el az Év Teljesítménytúrázója díjat, így a kupa véglegesen nála maradt. Több mint 1000 teljesítménytúrán vett részt.

Számtalan jelvényszerző túramozgalmat teljesített, évente akár 50-70-et is. Az általunk szervezett Nemzeti Kincseink kupát 6. sorszámmal kapta meg. Az Országos Kéktúrát 2008-ban teljesítette, a Kiváló minősítést 2012-ben érte el.

Pető Sándorral közösen több túramozgalmat, kupasorozatot indítottak főleg a Bükkben. Közülük a „Síkfőkút források tükrében” túramozgalmat a Vasasban is többen teljesítették.

A temetésen dr. Fabók Julianna a Vasas SC nevében mondott rövid méltatást és Kosztolányi Dezső Halotti beszéd című versének egy részletét.

Kovács Beátát tiszteltük, becsültük és szerettük a Vasasban. Emlékét megőrizzük.

*Tibet (Betti) örökre itt hagyott minket. Más tájegységek más túráit járja. Mert afelől nincs kétségem, hogy most is túrázik, halad, igyekszik valahová. És szenved is a haladásért, ha úgy adódik. Ő a leghatalmasabb küzdő, akit valaha ismertem. Ennek a műfajnak vitathatatlanul a legnagyobbja. Úgy és annyit senki más. Onnan visszajönni csak ő. A létező leghatalmasabb szintkülönbség. Le és fel, a lélek alagútjaiból a felhők fölé. A lehetetlent nem csupán megpróbálni, de teljesíteni százszor, ezerszer. A semmiből mindent.*

*Mondanám, hogy nyugodj békében. De Te olyat nem ismersz. Fogadok, most is úton vagy, gyűröd az emelkedőt, nézed az alant elterülő tájat. Örökmozgóként, példát mutatva. Olyat, amit követni valójában lehetetlen.*

2019.10.26.

Kovács Beáta emléktúra – Egercsehi

Kovács Beáta (Betti, Tibet) barátunk, túratársunk emlékére halálának első évfordulóján teljesítménytúrát rendezünk szülőfaluja, Egercsehi körül. Négy távval várjuk mindazokat, akik szeretnének emlékezni Bettire vagy megismerni az ő gyönyörű tájait: 10, 15, 25 és 45 km-en indulhattok.

A túra honlapja: <http://64.hu/tt/betti/>